Mestna občina Ljubljana

Oddelek za kulturo

Ambrožev trg 7

1000 Ljubljana

Natečaj za spomenik ob stoletnici priključitve Prekmurja k matični domovini

SPLOŠNO

Poljanska cesta je ena najstarejših cest v Ljubljani. Čeprav je prvič omenjena šele v popisu ulic in trgov leta 1877 kot *Polanastrasse*, pa v urbanističnem smislu predstavlja srednjeveško mestno vpadnico. V srednjem veku je preko vrtov in travnikov povezovala območje v okolici Šempetrske cerkve z mestom oziroma s sejmiščem pred mestnimi vrati. S širjenjem mesta izven obzidja v osemnajstem stoletju in z rastjo spodnjih Poljan je bil ob reki zasnovan osrednji javni prostor, današnji Ambrožev trg.

ARHITEKTURNA ZASNOVA PRENOVE POLJANSKE CESTE MED KOPITARJEVO IN ROŠKO CESTO

Obravnavano območje, med Kopitarjevo ulico in Koželjevim 'Pegleznom', z zgrajenimi stavbami - kot so Alojzijeviščem, Gimnazijo Poljane, cerkvijo sv. Jožefa in Plečnikovim Pegleznom - predstavlja pomembnejši del mesta. Obstoječa pomanjkljiva urejenost Poljanske ceste prispeva k odsotni pojavnosti Poljanske, kot pomembni povezovalni cesti s centrom, in širjenju kvalitetnih urbanih prvin iz središča mesta Ljubljane.

Celovita prenova cesto poveže na več nivojih - s tlakom, z novim drevoredom srednje visoke vegetacije in z novo prilagojeno prometno ureditvijo. Osnovni motiv nove ureditve je enotno tlakovanje površin za pešce v kamnu (porfir, granit), ki se vzdolž cele ulice med Kopitarjevo in Ambroževim trgom pojavlja v različnih kompozicijah in obdelavi. Z izbranim porfirnim tlakovanjem, ki se mestoma dopolnjuje s ponovno uporabljenimi obstoječimi porfirnimi tlakovci in robniki, se ohrani že delno izoblikovani značaj Poljanske ceste.

Območje med Kopitarjevo in Strossmayerjevo ulico v morfološkem smislu sestoji na severni strani iz skupin bidermajerskih hiš in na južni iz sklopa javnih stavb z bogatimi historičnimi fasadami. Skupaj predstavljajo urbanistično tkivo poljanskega predmestja izoblikovanega do 18. stoletja in je kot takšno skupaj s Plečnikovim Pegleznom ter Mušičevo Rdečo hišo, zaščiteno v okviru odloka o zaščiti starega mestnega jedra Ljubljane, njenih kulturnih spomenikov in kvalitetnih urbanističnih ansamblov.

Dvignjeno ter s pločnikom poravnano cestišče med Plečnikovim Pegleznom in Mušičevo Rdečo hišo vizualno in pomensko poudarja pomen urbanistične in stavbne dediščine. Obenem ureditev skupaj z novo omejitveno prometno shemo reši problem ulične ožine pri srečevanju lokalnega in mestnega potniškega prometa.

Nova ureditev želi posegati v izoblikovano podobo predvsem v smislu trajnosti izbranih materialov in tehničnih rešitev, vzpostavitvi novih drevoredov, bolj urbani podobi in uporabniku ter okolju prijaznejši urbani opremi.

Nov predviden drevored na Poljanski cesti med Strossmayerjevo in ulico Janeza Pavla II. umirja nagovor stavbnega tkiva in povezuje potezo ulice. Drevesa tipa Brek, *Sorbus torminalis fastigiata* so bila izbrana v namen ohranjanja enotnosti zelenih drevoredov po Poljanski cesti, ki se zaključujejo s parkovno ureditvijo na Ambroževem trgu. Izbrana drevesa se v vizualnih kvalitetah dopolnjujejo z obstoječimi ostrolistnimi javorji in javorolistnimi platanami. Sorodnost dreves, z barvanjem listja skozi letne čase, vnaša v ulico svojevrstno scenografijo.

ARHITEKTURNA ZASNOVA AMBROŽEVEGA TRGA MED POLJANSKIM NASIPOM, ROZMANOVO IN POLJANSKO CESTO

Ambrožev trg, predvsem zaradi prednostne obravnave avtomobilskega prometa, danes dojemamo kot križišče več cest. Značaj prostora je izrazito tranziten, brez kvalitetnih urbanih prostorov, ki bi omogočali vsakdanje zadrževanje meščanov. Nova zasnova želi z vnosom novih urbanih elementov obogatiti kvaliteto življenja javnega prostora v poljanskem predmestju ter na ta način graditi na njeni avtonomnosti in razbremenitvi odvisnosti od mestnih kvalitet Ljubljanskega ožjega središča.

Zasnova trga se navezuje na praznino, ki se je izoblikovala skozi razvoj poljanskega predmestja že v srednjem veku kot osrednjem javnem prostoru na vzhodni ljubljanski vpadnici. Dvig cestišča skupaj z novo prometno ureditvijo in konceptom deljenega prostora povrne doživljanje enotnega in povezanega javnega prostora na Ambroževem trgu. Celovito obravnavanje trga in parka rešuje potrebo po odprtem javnem prostoru Poljanske ceste, ki se na obeh koncih zaključuje s Plečnikovim oziroma Koželjevim Pegleznom. Oba v svoji obliki in zasnovi pričata o ukleščenem značaju Poljanske ceste, kar se je s pozidanostjo praznine poljanskega predmestje le še poudarilo.

UREDITEV NOVE TRIBUNE V AMBROŽEVEM PARKU

'Tribuna' v parku predstavlja enotno nivojsko rešitev med dvignjeno ploščadjo nad garažo stanovanjske stolpnice na Poljanski cesti in nižjim Ambroževim trgom. Kaskadno spuščene stopnice oblikujejo nov javni prostor, ki se preko urejenega obstoječega zelenega prostora spusti na ploščad, kjer se odkrivajo prej skriti pogledi na arhitekturno in spomeniško dediščino Plečnikovih zapornic. Ploščad s svojo usmerjenostjo ponuja scenografski pogled mimo novega spomenika k zapornicam ter hkrati predstavlja simbolni predprostor Hrenovemu križu, najstarejšemu javnemu spomeniku v Ljubljani.

MATERIALNOST NOVIH UREDITEV

Nova ureditev Poljanske ceste predvideva novo enotno porfirno tlakovanje površin za pešce, ki se vzdolž cele ulice pojavlja v različnih kompozicijah in tehnični obdelavi, s čimer se ohranja značaj Poljanske ulice. Ambrožev trg in Ambrožev park vzpostavljata svoj odnos do Poljanske ceste preko podobne materialnosti. Stopnišče in sedišča nove tribune so izvedena v kombinaciji betonskih prefabrikatov iz pranega betona z drobljenimi porfirnimi zrni in ponovno uporabljenih porfirnimi robnikov s Poljanske ceste. Ploščad pred tribuno je izvedena na mestu iz pranega betona z drobljenimi porfirnimi zrni.

SPOMENIK NA PLOŠČADI PARKA

Mesto postavitve spomenika ob stoletnici priključitve Prekmurja k matični domovini je predvideno v izteku tribune, ob robu ploščadi. Spomenik na predvideni lokaciji predstavlja pomemben poudarek v prostoru in ga obenem dodatno osmišlja.